Lietošanas instrukcija: informācija lietotājam

**PARACETAMOL‑GRINDEKS 500 mg tabletes**

paracetamolum

**Pirms šo zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā, vai arī tā, kā ārsts vai farmaceits Jums teicis.

- Saglabājiet šo instrukciju! Iespējams, ka vēlāk to vajadzēs pārlasīt.

- Ja Jums nepieciešama papildu informācija vai padoms, vaicājiet farmaceitam.

- Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Skatīt 4. punktu.

1. Ja pēc trīs dienām nejūtaties labāk vai jūtaties sliktāk, Jums jākonsultējas ar ārstu.

**Šajā instrukcijā varat uzzināt:**

1. Kas ir Paracetamol‑Grindeksun kādam nolūkam to lieto

2. Kas Jums jāzina pirms Paracetamol‑Grindekslietošanas

3. Kā lietot Paracetamol‑Grindeks

4. Iespējamās blakusparādības

5. Kā uzglabāt Paracetamol‑Grindeks

6. Iepakojuma saturs un cita informācija

**1. Kas ir Paracetamol‑Grindeks un kādam nolūkam to lieto**

Paracetamol‑Grindeks 500 mg tabletes ir zāles ar temperatūru mazinošu un sāpes remdinošu darbību.

Tās lieto drudža un nelielu sāpju gadījumā.

Ja, ārstējoties ar paracetamolu, slimības simptomi neizzūd trīs dienu laikā, jākonsultējas ar ārstu.

**2. Kas Jums jāzina pirms Paracetamol‑Grindeks lietošanas**

**Nelietojiet Paracetamol‑Grindeks šādos gadījumos:**

* ja Jums ir alerģija pret paracetamolu vai kādu citu (6. punktā minēto) šo zāļu sastāvdaļu;
* ja Jums ir smaga aknu slimība.

**Brīdinājumi un piesardzība lietošanā**

Pirms Paracetamol‑Grindeks lietošanas konsultējieties ar ārstu:

* ja Jums ir aknu un/vai nieru darbības traucējumi;
* ja Jums ir atkarība no alkohola.

Pārdozēšanas risks ir lielāks pacientiem ar alkohola izraisītām aknu slimībām, pat tad, ja nav aknu cirozes parādību.

Nepārsniedziet ieteicamās devas. Lietojot īslaicīgi, Paracetamol‑Grindeks ir maztoksisks, taču, ja to lieto ilgstoši bez ārsta uzraudzības, var rasties bīstamas blakusparādības.

Nelietojiet Paracetamol‑Grindeks kopā ar citām paracetamolu saturošām zālēm.

**Bērni**

Šīs zāles nedrīkst lietot bērniem, kuri jaunāki par 6 gadiem.

**Citas zāles un Paracetamol‑Grindeks**

Pastāstiet ārstam vai farmaceitam par visām zālēm, kuras lietojat, pēdējā laikā esat lietojis vai varētu lietot.

Pirms uzsākat Paracetamol‑Grindeks lietošanu, konsultējieties ar ārstu vai farmaceitu, ja lietojat kādas no šīm zālēm:

* citas zāles ar kaitīgu ietekmi uz aknām (vienlaicīga lietošana pastiprina paracetamola toksisko iedarbību);
* probenecīds (lieto podagras ārstēšanai);
* varfarīns vai citas asins recēšanu kavējošas zāles (lietojot paracetamolu ilgstoši, palielinās asiņošanas risks);
* metoklopramīds un domperidons (zāles pret sliktu dūšu un vemšanu);
* holestiramīns (lieto holesterīna līmeņa samazināšanai asinīs); tas aizkavē paracetamola darbību, ja paracetamolu lieto vienu stundu pirms vai pēc tā lietošanas;
* imatinibs (zāles vēža ārstēšanai);
* flukloksacilīns (antibiotisks līdzeklis); pastāv nopietns asins un šķidruma anomāliju risks (metabolā acidoze ar lielu anjonu starpību), kam nepieciešama steidzama ārstēšana un kas var rasties īpaši smagu nieru darbības traucējumu, sepses (kad baktērijas un to toksīni cirkulē asinīs, izraisot orgānu bojājumus), nepietiekama uztura, hroniskā alkoholisma gadījumā un, ja tiek lietotas maksimālās paracetamola dienas devas.

**Paracetamol‑Grindeks kopā ar alkoholu**

Ārstēšanās laikā jāizvairās no alkohola lietošanas. Hroniskas alkohola lietošanas gadījumā saindēšanās risks ar šīm zālēm palielinās, pat lietojot tās ieteiktajās devās.

**Grūtniecība un barošana ar krūti**

Ja Jūs esat grūtniece vai barojat bērnu ar krūti, ja domājat, ka Jums varētu būt grūtniecība, vai plānojat grūtniecību, pirms šo zāļu lietošanas konsultējieties ar ārstu vai farmaceitu.

Ja nepieciešams, paracetamolu var lietot grūtniecības laikā. Jums pēc iespējas īsāku laika periodu jālieto iespējami mazākā deva, kas mazina sāpes un/vai drudzi. Ja sāpes un/vai drudzis nemazinās vai Jums zāles jālieto biežāk, sazinieties ar ārstu.

Paracetamols izdalās mātes pienā, taču tā daudzums pienā nav klīniski nozīmīgs. Pamatojoties uz esošajiem datiem, šīs zāles ir atļauts lietot mātēm, kuras baro bērnu ar krūti.

**Transportlīdzekļu vadīšana un mehānismu apkalpošana**

Paracetamol‑Grindeks neietekmē spēju vadīt transportlīdzekļus un apkalpot mehānismus.

**3. Kā lietot Paracetamol‑Grindeks**

Vienmēr lietojiet šīs zāles tieši tā, kā aprakstīts šajā instrukcijā vai kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

Iekšķīgai lietošanai.

Tableti var sadalīt vienādās devās.

*Pieaugušie (arī gados vecāki cilvēki):* 1‑2 tabletes (0,5‑1 g) ik pēc 4‑6 stundām pēc nepieciešamības. Maksimālā dienas deva ir 8 tabletes (4 g), ko sadala vairākās reizes devās.

**Lietošana bērniem**

*Bērni no 12 gadu vecuma:* 1‑2 tabletes (0,5‑1 g) ik pēc 4‑6 stundām pēc nepieciešamības. Maksimālā dienas deva ir 8 tabletes (4 g), ko sadala vairākās reizes devās.

*Bērni vecumā no 6 līdz 12 gadiem:* ½‑1 tableti (250‑500 mg) ik pēc 4‑6 stundām pēc nepieciešamības. Maksimālā dienas deva ir 4 tabletes (2 g), ko sadala vairākās reizes devās.

Šo zāļu formu nedrīkst lietot bērniem, kuri jaunāki par 6 gadiem.

Ja veselības stāvoklis ir uzlabojies, ārstēšanos var pārtraukt.

Ja, ārstējoties ar paracetamolu, slimības simptomi neizzūd trīs dienu laikā, jākonsultējas ar ārstu.

Ja Jums šķiet, ka Paracetamol‑Grindeks iedarbība ir pārāk stipra vai pārāk vāja, konsultējieties ar ārstu.

**Ja esat lietojis Paracetamol‑Grindeks vairāk nekā noteikts**

Deva, lielāka par 15 tabletēm, ir toksiska pieaugušajiem. Pārdozējot zāles, 24 stundu laikā parādās bālums, slikta dūša, vemšana, ēstgribas zudums, sāpes vēderā. Aknu bojājumi var rasties 12‑48 stundu laikā.

Ja notikusi pārdozēšana vai rodas aizdomas par to, nekavējoties jāuzsāk ārstēšana. Jāizraisa vemšana, jādod aktivētā ogle. Pat tad, ja agrīnie saindēšanās simptomi nav vērojami, nekavējoties meklējiet medicīnisko palīdzību. Ņemiet līdzi zāļu iepakojumu. Informējiet ārstu par veiktajiem pirmās palīdzības pasākumiem.

**Ja esat aizmirsis lietot Paracetamol‑Grindeks**

Nelietojiet dubultu devu, lai aizvietotu aizmirsto devu.

**Ja pārtraucat lietot Paracetamol‑Grindeks**

Lietošanu pārtraucot, negatīva ietekme nav novērota.

**4. Iespējamās blakusparādības**

Tāpat kā visas zāles, šīs zāles var izraisīt blakusparādības, kaut arī ne visiem tās izpaužas.

Lietojot paracetamolu ieteicamajās devās, blakusparādības rodas reti, un parasti tās nav smagas. Lielākā daļa blakusparādību rodas paracetamola pārdozēšanas gadījumā.

Reti (var skart līdz 1 no 1000 cilvēkiem):

izsitumi uz ādas un citas alerģiskas reakcijas.

Ļoti reti (var skart līdz 1 no 10 000 cilvēkiem):

elpas trūkums, atsevišķos gadījumos – bronhu spazmas;

smagas ādas reakcijas.

Iespējamas asins sastāva izmaiņas (piemēram, trombocitopēnija un agranulocitoze), tomēr nav tiešu pierādījumu, ka šīs blakusparādības izraisījis paracetamols.

Agranulocitozes simptomi ir augsta ķermeņa temperatūra, drebuļi, sāpes rijot, rīšanas grūtības, mutes un deguna dobuma, kakla, kā arī dzimumorgānu un tūpļa apvidus gļotādas bojājumi. Ja jebkādā veidā pasliktinās vispārējais veselības stāvoklis vai rodas sāpīgi gļotādas (īpaši mutes dobuma vai aizdegunes) bojājumi, jāpārtrauc zāļu lietošana un jāgriežas pie ārsta.

Trombocitopēnija palielina asiņošanas risku (var rasties sīki asinsizplūdumi ādā un gļotādā).

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīga, LV‑1003.

Tīmekļa vietne: www.zva.gov.lv

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt Paracetamol‑Grindeks**

Uzglabāt bērniem neredzamā un nepieejamā vietā.

Nelietot šīs zāles pēc derīguma termiņa beigām, kas norādīts uz kastītes pēc „Derīgs līdz” un uz blistera. Derīguma termiņš attiecas uz norādītā mēneša pēdējo dienu.

Uzglabāt temperatūrā līdz 25 °C.

Uzglabāt oriģinālā iepakojumā. Sargāt no gaismas un mitruma.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko Paracetamol‑Grindeks satur**

- Aktīvā viela ir paracetamols.

Katra tablete satur 500 mg paracetamola.

- Citas sastāvdaļas irnātrija cietes glikolāts, stearīnskābe, magnija stearāts, povidons.

**Paracetamol‑Grindeks ārējais izskats un iepakojums**

Baltas vai gandrīz baltas apaļas tabletes ar plakanām gludām virsmām, noslīpinātām šķautnēm, ar dalījuma līniju vienā pusē.

PVH/Al blisteris, kas ievietots kartona kastītē.

Pa 10 tabletēm blisterī.

Pa 1 vai 2 blisteriem (10 vai 20 tabletes) kartona kastītē.

Visi iepakojuma lielumi tirgū var nebūt pieejami.

**Reģistrācijas apliecības īpašnieks un ražotājs**

AS GRINDEKS.

Krustpils iela 53, Rīga, LV‑1057,

Latvija

Tel.: +371 67083205

Fakss: +371 67083505

E‑pasts: grindeks@grindeks.lv

**Šī lietošanas instrukcija pēdējo reizi pārskatīta 04/2022**